text: Vi er i fin form
  20 marts 2019 kl. 16.44
  Vindmøller og masser af gods har reddet Esbjerg Havn helskindet gennem 2018.
  Omsætningen er faldet lidt, og det samme er overskuddet - alligevel er meldingen fra Esbjerg, at havnen er i fin form og går lyse tider i møde.
  Havnen holdt generalforsamling onsdag, og formanden Flemming N. Enevoldsen kunne fortælle, at havnen er kommet ud af 2018 med et overskud på 71,2 millioner kroner.
  Det er et lille fald i forhold til året før, og det skyldes blandt andet afskrivninger på investeringer foretaget i forbindelse med anlæg af østhavnen, men også at oliemarkedet har været ustabilt og vanskeligt i 2018.
  Genopbygningen af Tyrafeltet til 21 milliarder kroner vil imidlertid skabe en masse nye arbejdspladser i Esbjerg i de kommende år - og det samme vil beslutningen om nye havvindmølleparker i Nordsøen.
  Derfor er der masser af optimisme i bestyrelsen.
  Og det kommer også til udtryk i den kommende udvidelse af havnen på en million kvadratmeter - en udvidelse som kan gå i gang, når VVM-undersøgelserne er afsluttet sidst på året.
  - Udviklingen inden for vind og gods vil alt andet lige øge efterspørgslen på arealer, og vi skal være klar til at rykke hurtigt, siger Flemming N. Enevoldsen.
  